- JAN
- <
- 19
- >

19
1 Ɛtŋ Pilat ↄŋ abusu wɛl oc Jesu ow eke wɛl kʼↄrʼr ŋgbre ɛm. 2 Srↄda eyŋ a ol mirŋ tufɛ ɛtŋ usʼr; -lʼus ow mob sus ɛm ebl yɛji. 3 -Lʼow -li titm ow ɛtŋ -li dad ow ninɛ: «Jwifɛl ecʼɛb ebu, sʼam ibrmʼŋ!» †Ɛ̀kn Matie 27.29 ecʼakr otar a. Ɛtŋ -nʼam dɛdŋ ow any af. 4 Ɛmɛny Pilat ɛwl ɛy ↄkm ɛtŋ am dad dedeku a ɛsɛ: «Mʼow mʼocʼr mʼis ↄny gbeŋ aŋa yecʼɛtŋ ke úwr any eke mʼɛŋnm low eke mi kʼↄbr ɛgŋ na low.» 5 Ca Jesu ɛy ↄkm; lʼus mirŋ tufɛ a lele mob sus ɛm ebl ab ab. Pilat dad ɛl ninɛ: «Kin ɛgŋ a!» 6 Gbɛkↄ kpɛkŋ eke egb waw ɛsɛl ecʼes ɛwɛl a lele usu ↄsu ɛsɛl ab ab ɛknʼn a, -nʼam ↄg -li dad -lʼɛsɛ: «Ɛ̀wʼr olikŋ af! Ɛ̀wʼr olikŋ af!» Pilat dad ɛl ninɛ: «Ìmn ↄny obi ɛwr ir olikŋ af, †Ìmn ↄny obi ɛwr ir olikŋ af:odad na ɛm Pilat am kokr ɛl miyɛr; lʼuw any sɛnyn sɛnyn eke Rom eyŋ ↄ́ↄm Jwifɛl abusu eke kʼↄb ɛgŋ low luw eci. kↄ ɛm ɛm tasi a, mʼɛŋnm low kaka eke mi kʼoc mʼↄbrʼr low.» 7 Jwifɛl a dadʼr ninɛ: «Ɛy sʼↄny ol, ɛtŋ ol ab ɛm lʼit eke li kʼuw, aŋke lʼurum ɛtŋ li dad ekʼin Nyam ecʼIy.» †Ob Ap 24.16.
8 Eke Pilat iri sodad amua a, in eci erŋn a obn. 9 Lʼɛwl lʼɛy gbugŋ ɛtŋ nʼam ibrm Jesu lʼɛsɛ: «Kↄ ŋ, bogŋ iy ee?» Kↄ Jesu cicm sar okmʼn es. †Ɛ̀kn Esayi 53.7. 10 Ɛtŋ Pilat dadʼr ninɛ: «Erurm eke ki dadʼm odad ee? Kↄ uwm any eke mʼↄny abusu eke mi kʼɛluʼŋ es, ɛtŋ ɛmɛny mʼↄny abusu yɛji eke mi kʼↄŋ wɛl ɛwʼŋ olikŋ af ee?» 11 Jesu dadʼr ninɛ: «Ŋ obi ɛm a, ↄnym abusu kaka ɛm af eke ow elm yecʼa eke Nyam ↄŋʼŋ a. Na sosiɛm anake ɛgŋ a eke oc owʼm ŋ ogŋ a †Ɛ̀kn Mark 15.1. kok sikpl akm ŋ a.»
12 Wanci ab af cɛ Pilat am ↄl elel eke kʼɛlul Jesu es. Gbɛkↄ Jwifɛl a am ↄg dad ɛsɛ: «Eke ɛlu ɛgŋ na es, kʼow elm Sesar e lawl ij! †Sesar e lawl:nin eke wɛl bʼↄŋ ɛgŋ eke bi kok low ligbɛl ↄŋ Sesar. Ɛl ɛm ecʼɛgŋ eke in e low ókm Sesar es sos ɛm a, li bʼijr ow gbre luw eci. Ɛgŋ fɛŋ eke urum ke am ocr in sosi ɛb ebu a, el Sesar ecʼifnu!» 13 Eke Pilat iri sodad amua a, nʼↄŋ wɛl oc Jesu ow gbeŋ; nʼↄŋ ow ow sig es jɛj ok usu a eke wɛl bʼɛsŋ “Usu eke wɛl kok mebn ɛm” †Usu eke wɛl kok mebn ɛm:yogŋ anake Pilat bʼↄŋ dedeku a jɛj ok ɛgbɛl ecʼamani a. (ke Ebre ɛm wɛl bʼɛsŋ “Gabata”). 14 Ow el Pak ecʼes gbɛgbl a e nɛnɛgŋ krɛkrɛ a e sos bɛbm e lɛgŋ. Eke lɛgŋ am uyu nuŋ a, Pilat dad Jwifɛl a ninɛ: «Kin ↄny eci ɛb ebu a!» 15 Gbɛkↄ -nʼam ↄg -li dad -lʼɛsɛ: «Wɛl íbiʼr! Wɛl íbiʼr! Ɛ̀wʼr olikŋ af!» Pilat dad ɛl ninɛ: «Kↄ ow it eke mi kʼɛw ↄny ecʼɛb ebu a olikŋ af ee?» Egb waw ɛsɛl ɛgbɛl a dad ninɛ: «Sʼↄnym ɛb ebu ɛjeci eke ow elm Sesar cɛ.» †Jwifɛl ɛ́gŋm ebm eke Nyam any uwm ɛs kʼel ɛl ecʼɛb ebu. Odad na ɛm -nʼam titŋn anm. 16 Ɛtŋ sica Pilat ɛlu Jesu es ↄŋ ɛl eke -li kʼɛw ow olikŋ af.
Wɛl ɛw Jesu olikŋ af
Matie 27.32-44; Mark 15.21-32; Luk 23.26-43
Ɛtŋ -nʼↄny Jesu -lʼoc ab -nʼim. 17 Lʼabu in ecʼolikŋ a in obi †Rom eyŋ ecʼol ɛm a, wɛl bʼↄr ɛgŋ a eke wɛl ↄb low a say eke mowi ey anŋ ɛnyɛmbri a, ba ow bʼuwr, ke wɛl ↄŋʼn lʼabu in obi ecʼolikŋ a toŋ lʼok usu a eke wɛl bʼow kokʼr low ŋuŋ a. ɛtŋ lʼɛy ↄkm baŋn a nʼim usu nyam eke wɛl bʼɛsŋ “Nuŋ kpↄk ecʼusu” (ke Ebre ɛm wɛl bʼɛsŋ “Gↄlgota”). 18 Yogŋ anake srↄda eyŋ a ɛw Jesu olikŋ af a. -Lʼɛw agŋ ɛjeci yony yɛji olikŋ af, ɛtŋ Jesu anŋ ɛl araŋn. 19 Pilat ↄŋ wɛl nↄn lɛl aru olikŋ a; kin ow eke wɛl nↄn: “Nasarɛt e Jesu, Jwifɛl ecʼɛb ebu”. 20 Jwifɛl nↄnↄ awl lɛl a aŋke yogŋ a eke wɛl ɛw Jesu olikŋ af a titm baŋn a, †Rom eyŋ bi kok nyandrɛ ɛw ɛgŋ olikŋ af baŋn saw yecʼɛtŋ ke agŋ ɛ́kn ke -nʼↄny tutr. ɛtŋ lɛl a eke wɛl nↄn a el Ebre ɛm, Latɛn ɛm lele Grɛk ɛm ab. 21 Ow ↄŋ Jwifɛl ecʼegb waw ɛsɛl ecʼes ɛwɛl a im am dad Pilat ɛsɛ: « “Jwifɛl ecʼɛb ebu a” eke wɛl nↄn a, kʼɛ̀w es, kↄ nↄn dad ɛsɛ: “Ɛgŋ na ninɛ: mʼel Jwifɛl ecʼɛb ebu”.» 22 Pilat dad ninɛ: «Ow a eke mi ki nↄn a ow mi nↄn a.»
23 Eke srↄda eyŋ a ɛw Jesu olikŋ af a, -lʼoc ow eci mob sos ɛw a, ɛtŋ -li cɛc sakp yar; ɛgŋ ɛgŋ akp nyam ɛbm. †Rom eci srↄda eyŋ a, gbuŋ ke -lʼibi ɛgŋ eke wɛl ↄb low a, -li bʼot ow mob es sos, ke mob a él ɛl eci. -Lʼoc ow eci mob sus ɛm gbɛl a ekʼel mrumru, ke ow el ol ɛm wɛl ol a. 24 Srↄda eyŋ a am dadarir ɛsɛ: «Si kʼↄnyn mob sus ɛm gbɛl na si ki gbagbrmn ɛm, kↄ si kókr sↄsum oc, sʼuwr ɛgŋ eke ow kʼel in ecʼab any.» Ow ↄŋ Nyam Lɛl a íy nɛny: -Li cɛc ɛm ecʼob sos ɛw a ɛl ↄfr ɛtŋ -li kok ɛm e mob sus ɛm gbɛl a eci sↄsum oc.†Selu 22.19. Srↄda eyŋ a e low a eke kok ab ana.
25 Jesu lis ena, lis lisijↄw, Klopas ɛy Mari lele Mari Magdala baŋn yↄwi ab ab anŋ olikŋ a e saw. 26 Jesu ɛkn lis ɛtŋ lʼɛkn jam ɛs a eke li bʼerur a ekʼanŋ lis saw. Li dad ow ninɛ: «Ɛm lis, kin ejimŋ.» 27 Ɛtŋ li dad jam ɛs a ninɛ: «Kin esŋ.» Ow e lɛgŋ a ɛtŋ anake jam ɛs a eb ɛwʼr es in ogŋ a.
Jesu eci luw a
Matie 27.45-56; Mark 15.33-41; Luk 23.44-49
28 Eke low na bʼɛc a, Jesu uw any eke low fɛŋ uwr ŋ̂. Ke sica Nyam Lɛl ecʼodad a íy nɛny a, li dad ninɛ: «Mij amn am ↄnyʼm.» †Selu 69.22b. 29 Mijel nyam anŋ yogŋ eke srↄda eyŋ a eci mar anŋ ɛm, ɛtŋ -lʼoc mbra -lʼusm mar ab ɛm, -lʼoc -lʼucur likŋ ɛtŋ -lʼigŋ Jesu nɛny. 30 Eke lʼɛgŋ mar a, li dad ninɛ: «Fɛŋ iy nɛny ŋ̂.» Li bʼis any es, ɛtŋ lʼok sel es.
Srↄda eyŋ a upr Jesu mɛnɛgb ɛm
31 Lɛgŋ a el nɛnɛgŋ e sos bɛbm e lɛgŋ; Jwifɛl érurm eke lɛgŋuw kʼanŋ olikŋ af nɛnɛgŋ e lɛgŋ, †Nɛnɛgŋ e lɛgŋ:ɛ̀kn Matie 27.58 ecʼakr otar a. ɛtŋ ɛmɛny nɛnɛgŋ e lɛgŋ na yɛji el nɛnɛgŋ ligbɛl; ow sosiɛm, -lʼibrm eke Pilat kʼↄŋ wɛl bubm agŋ a eke anŋ olikŋ af a akr†Agŋ eke wɛl bʼɛw olikŋ af a, sel bʼat ɛl toŋ ke -lʼuw. Ke sel kʼátm ɛl a, -li bʼot ɛl ecʼakr a -li tat likŋ a ke ow ↄŋ -lʼɛgŋm tɛl. -Li bi kok ɛbɛn a, ow bʼↄŋ -lʼok sel, -lʼuwmn fafa. Gbɛkↄ eke wɛl bubm ɛl akr a, -lʼↄtumn -li kokmn ij, ow bʼↄŋ -li bʼuw fafa. ke wɛl ↄ́ny ot ɛl es. 32 Srↄda eyŋ a im ɛtŋ bubm agŋ a eke wɛl ɛw olikŋ af Jesu ab a akr. 33 Eke -li bʼok Jesu ogŋ a, -lʼɛkn eke ow uw ŋ̂; ow sosiɛm anake -li bubam ow akr a. 34 Gbɛkↄ srↄda eyŋ ab ɛm e nyam oc in eci mpragb a igŋ Jesu mɛnɛgb ɛm ɛtŋ kpɛkŋ mebl lele mij ab am ok es. 35 Ɛgŋ a ekʼam ij ów amua e daŋku a ɛkn ów a ɛtŋ in e daŋku ij a el nawrɛ; in, lʼuw any eke low nawrɛ nʼam dad. Nʼam ij ow e daŋku yecʼɛtŋ ke ↄny yɛji úbr nawrɛ. 36 Tasi ɛm a, ów amua ɛy yecʼɛtŋ ke Nyam Lɛl ecʼodad a íy nɛny: Wɛl kʼow ubmʼn luw kaka es.†Ɔkm Ok 12.46; Awl 9.12. Lakpo lakpo fɛŋ eci Pak a, Israɛl ecʼey a bi gbɛgbl Ejipt eke -lʼokr ↄkm madu ↄkr ɛm a ecʼes. Es gbɛgbl ab ɛm -li bʼibi licɛbli -li kokr egb waw ɛl e sikpl a eci. Ow itm eke licɛbli a eci luw kaka kʼub es. Ow anŋ ɛsɛ Jesu ecʼa eke Nyam ↄↄm abusu eke in e luw kʼub es ab af. Ow el Jesu eke eb licɛbli a ecʼusu a. 37 Ɛtŋ ɛmɛny Nyam Lɛl ɛjecʼam dad ɛsɛ: -Li bʼow -li lɛr ɛgŋ a eke -lʼupar mɛnɛgb ɛm a.†Zakari 12.10.
Jesu ecʼes oc owi
Matie 27.57-61; Mark 15.42-47; Luk 23.50-56
38 Ów amua bʼɛc a, Josɛf, Arimate baŋn iy a ow ibrm Pilat abusu eke kʼoc Jesu eci sos megl a. †Ɛ̀kn Matie 27.58 ecʼakr otar a. Ke Josɛf a, Jesu eci jam ɛs kↄ es lↄl ɛm, aŋke li bʼuru Jwifɛl ecʼes ɛwɛl a. Pilat ↄŋʼn abusu lʼoc Jesu eci sos megl ab ab nʼim. 39 Nikodɛm a eke ncok nyam im ɛŋn Jesu a yɛji ow. Lʼism kpey eke wɛl wuwlm mijey ɛjecʼab ke ow eci leg a ↄtu eke kʼij kilo likŋ lele lɛw ab. 40 Agŋ a yony mum oc Jesu eci sos megl a, ok sɛkp sŋↄsŋↄ sigbad og ab af ɛtŋ oc wiwrmʼn sos ab ɛsɛ elel eke Jwifɛl bi kok ɛgŋ es oc ɛm ab af. 41 Usu a eke wɛl ɛw Jesu olikŋ af a, egb lakp nyam anŋ; ɛm yogŋ, uwↄmu owr nyam anŋ eke wɛl ocm ɛgŋ es ɛm. 42 Eke ow el Jwifɛl a eci nɛnɛgŋ eci sos bɛbm e lɛgŋ, ke uwↄmu a yɛji titm a, -lʼoc ow es ɛm yogŋ.

- JAN
- <
- 19
- >

†19:3 Ɛ̀kn Matie 27.29 ecʼakr otar a.

†19:6 Ìmn ↄny obi ɛwr ir olikŋ af:odad na ɛm Pilat am kokr ɛl miyɛr; lʼuw any sɛnyn sɛnyn eke Rom eyŋ ↄ́ↄm Jwifɛl abusu eke kʼↄb ɛgŋ low luw eci.

†19:7 Ob Ap 24.16.

†19:9 Ɛ̀kn Esayi 53.7.

†19:11 Ɛ̀kn Mark 15.1.

†19:12 Sesar e lawl:nin eke wɛl bʼↄŋ ɛgŋ eke bi kok low ligbɛl ↄŋ Sesar. Ɛl ɛm ecʼɛgŋ eke in e low ókm Sesar es sos ɛm a, li bʼijr ow gbre luw eci.

†19:13 Usu eke wɛl kok mebn ɛm:yogŋ anake Pilat bʼↄŋ dedeku a jɛj ok ɛgbɛl ecʼamani a.

†19:15 Jwifɛl ɛ́gŋm ebm eke Nyam any uwm ɛs kʼel ɛl ecʼɛb ebu. Odad na ɛm -nʼam titŋn anm.

†19:17 Rom eyŋ ecʼol ɛm a, wɛl bʼↄr ɛgŋ a eke wɛl ↄb low a say eke mowi ey anŋ ɛnyɛmbri a, ba ow bʼuwr, ke wɛl ↄŋʼn lʼabu in obi ecʼolikŋ a toŋ lʼok usu a eke wɛl bʼow kokʼr low ŋuŋ a.

†19:20 Rom eyŋ bi kok nyandrɛ ɛw ɛgŋ olikŋ af baŋn saw yecʼɛtŋ ke agŋ ɛ́kn ke -nʼↄny tutr.

†19:23 Rom eci srↄda eyŋ a, gbuŋ ke -lʼibi ɛgŋ eke wɛl ↄb low a, -li bʼot ow mob es sos, ke mob a él ɛl eci.

†19:24 Selu 22.19.

†19:28 Selu 69.22b.

†19:31 Nɛnɛgŋ e lɛgŋ:ɛ̀kn Matie 27.58 ecʼakr otar a.

†19:31 Agŋ eke wɛl bʼɛw olikŋ af a, sel bʼat ɛl toŋ ke -lʼuw. Ke sel kʼátm ɛl a, -li bʼot ɛl ecʼakr a -li tat likŋ a ke ow ↄŋ -lʼɛgŋm tɛl. -Li bi kok ɛbɛn a, ow bʼↄŋ -lʼok sel, -lʼuwmn fafa. Gbɛkↄ eke wɛl bubm ɛl akr a, -lʼↄtumn -li kokmn ij, ow bʼↄŋ -li bʼuw fafa.

†19:36 Ɔkm Ok 12.46; Awl 9.12. Lakpo lakpo fɛŋ eci Pak a, Israɛl ecʼey a bi gbɛgbl Ejipt eke -lʼokr ↄkm madu ↄkr ɛm a ecʼes. Es gbɛgbl ab ɛm -li bʼibi licɛbli -li kokr egb waw ɛl e sikpl a eci. Ow itm eke licɛbli a eci luw kaka kʼub es. Ow anŋ ɛsɛ Jesu ecʼa eke Nyam ↄↄm abusu eke in e luw kʼub es ab af. Ow el Jesu eke eb licɛbli a ecʼusu a.

†19:37 Zakari 12.10.

†19:38 Ɛ̀kn Matie 27.58 ecʼakr otar a.

© 1998 WBT